ভবিষ্যতে একটি বহুজাতিক প্রতিষ্ঠানে পেশাজীবন শুরু করতে চান তাবাসসুম খান। তিনি বলছিলেন, ‘ক্লাসের পড়াশোনা তো শুধু বই আর খাতায় থাকে। বড় শিল্প খাতগুলো কীভাবে চলছে, সেটা জানাই বরং বেশি প্রয়োজন।’ সুযোগটা পেয়ে তাই তাবাসসুমের পাশাপাশি তাঁর বন্ধু নাফিসা নাওয়াল খান চৌধুরী, আদনান শফিক আর কিদওয়া আরিফরাও ভীষণ খুশি। শিক্ষার্থীদের সঙ্গে ছিলেন আইবিএর অধ্যাপক মোহাম্মদ আবদুল মোমেন। তিনি বলেন, ‘শিক্ষার্থীদের সরাসরি ব্যবসা দুনিয়ার সঙ্গে পরিচিত করতেই এই উদ্যোগ। আমাদের দেশের শিল্পায়নে মেধাবী শিক্ষার্থীরা যেন ভবিষ্যতে আরও কার্যকর ভূমিকা রাখতে পারে, সে জন্যই এই আয়োজন।’